
BERGEN

Berrrrgen! Eg elsker Bergen! I tolv år bodde eg i Oslo, i en stor, flott leilighet på Frogner, med fin kjæreste, to barn og kort vei til alt. Og det e’kje nåkke galt med Oslo, tvertimot. Eg trives godt i Oslo. Men hver dag, når eg gikk ut av den leiligheten og kom ut på gaten, tenkte eg:

Dette e’kje byen min.

Det var ikkje sånn: Huff, må eg bo her? Og det var heller ikkje sånn at eg tenkte på det hele tiden. Men nesten hver eneste morgen, ute på gaten, slo det meg:

Dette e’kje mitt.

Då eg skulle flytte tilbake til Bergen i 2014, blei eg intervjuet av Bergens Tidende. De slo opp på førstesiden: «Mor, jeg vil tilbake.»

Det var nåkke i det. Og då eg traff gutta boys på Torget, sa de: «Velkommen tilbake, Eggum’en!»

Det varmet.

Diktene om Bergen har eg skrevet i løpet av de siste to–tre årene. Eg har skrevet på kafeer og puber, på bussholdeplasser og parkbenker. Eg har skrevet om morgenen og om natten. Eg har sett, hørt og følt, eg har mimret, dvelt og tenkt – og diktene har strømmet til meg. Ka e det man sier? Det hjertet e fullt av, renner munnen over med.

Eg håper boken bærer preg av det. Min kjærlighet og takknemlighet over at Bergen finnes, at bergenserne finnes. Og som en ubeskjeden borger av Bergen by vil eg også legge til: Eg håper og tror at mange bergensere også e glad for at Eggum’en finnes.

Og så må eg få takke Mariell Øyre for fantastiske fotografier! Med kamera og kjærlighet har hun klart å fange sjelen i byen.

Og min.

God fornøyelse!

Olav Kyrre styrte fra 1067 dette landet,

Alrekstad gård under Ulrikken gikk helt ned til Store Lungegårdsvannet.

Kyrre hadde visdom og ønsket fremgang, vekst og fred.

Der hvor Statsarkivet ligger nå, lå Alrekstad like ved.

Alrekstad var en gård hvor andre kongelige bodde støtt.

Kong Håkon før Olav døde der, på det samme sted han var født.

Området heter Årstad, Alrekstad ble Norges hovedstad, det

og Bergens første vei gikk fra studenthjemmet Alrek og nesten ned.

Ulriken het Alrek, utsikt mot Vågen kunne de like.

Og Kyrre planla Domkirken og fikk vann fra Svartediket.

Byen skulle hete Bjørgvin, et navn som mange synes er livet,

og Olav Kyrre (den fredelige) var første konge som kunne lese og skrive.

Langs Bryggen i 1700 traff du Ludvig Holberg snart.

På 1850-tallet; en ung Amalie Skram.

Du trodde du så Edvard Grieg, og han holdt god fart,

en kar med bart og bustet hår, ja, det var nok ham.

Det kunne vært i 1850: Ole Bull, det sto til liv!!

Rundt 1830 var det J.C. Dahl som vandret der

på vei bort over brostein for å male nasjonalt motiv

med norsk natur og vakre blomster, busker, bær og trær.

I 1960 kunne du se Rolf Berntzen på Vågens rand.

I 1973 var den som tuslet der, Jon Eikemo.

I 1977 kunne du få øye på Eilif Armand

og Lothar Lindtner, han ble med, så var det ikke én, men to.

I dag, om du tar turen dit, vil du se Sissel Kyrkjebø,

Sondre Lerche er der, eller kanskje Trond Mohn.

Gunnar Staalesen vet alt om byen, og der er Dagfinn Lyngbø,

og Helge Jordal går der med en telefon.

Du ser Kvinner på randen, eller Herborg Kråkevik.

Og med tegneblokk i hånden, der går Frode Øverli.

Dette vet du om bergenserne: De er seg sjøl lik,

det er slik det alltid er, og vi liker dem på Bryggen, vi!

«Det øs, pøsregner; det har det gjort siden jeg kom.

Hele dagen igår var det solskin, og mine medrejsende

sad og priste Bergen, men jeg sagde ingenting. Jeg vidste

nok at det kom til å knibe igjen.»

Amalie Skram i brev til Erik Skram

